‘CGS’เอาอยู่ค้าหุ้นปีนี้6%พอร์ตกำไรดี
คันทรี่ กรุ๊ป มั่นใจผลประกอบการปีนี้โตต่อเนื่อง ครองส่วนแบ่งการตลาด 5.4% ปลื้มพอร์ตเทรดกำไร 30%
17 ก.ค. 2555

คันทรี่ กรุ๊ป มั่นใจผลประกอบการปีนี้โตต่อเนื่อง ครองส่วนแบ่งการตลาด 5.4% ปลื้มพอร์ตเทรดกำไร 30% 
นายประสิทธิ์ ศรีสุวรรณ ประธานเจ้าหน้าที่บริหารและกรรมการผู้จัดการใหญ่ บริษัทหลักทรัพย์ คันทรี่ กรุ๊ป (CGS) เปิดเผยว่า ผลประกอบการครึ่งปีแรกเป็นไปตามเป้าหมาย ส่วนแบ่งการตลาด (มาร์เก็ตแชร์) ปรับตัวขึ้นจาก 5.13% ในปีที่ผ่านมาเป็น 5.43% ในครึ่งปีแรก ส่งผลให้มาร์เก็ตแชร์อยู่อันดับ 5 ตั้งเป้าทั้งปี 6% จากปีก่อน 5% ปีนี้จะเพิ่มบัญชีลูกค้าอีก 20% จากปัจจุบัน 5.5 หมื่นบัญชี
“มั่นใจผลประกอบการปีนี้ จะขยายตัวดีต่อเนื่องจากปีก่อน ถึงแม้จะเป็นปีแรกเปิดเสรีค่านายหน้าซื้อขาย (ค่าคอมมิชชัน) เต็มรูปแบบ แต่คอมมิชชันลดลงเล็กน้อย เฉลี่ยทั้งระบบอยู่ที่ 0.160.18% ซึ่งลดลงเล็กน้อยเท่านั้น” 
ประธานเจ้าหน้าที่บริหาร กล่าวถึงพอร์ตลงทุนของบริษัท ว่า ตั้งเป้ากำไรจากส่วนนี้ไม่ต่ำกว่า 30% ของวงเงินลงทุน 125 ล้านบาท ซึ่งเป็นการลงทุนแบบข้ามคืน โดยพอร์ตเทรดมีความเสี่ยงของหุ้นขึ้นลงและความเสี่ยงการทำธุรกรรม ซึ่งปัจจุบันทางการให้ความสนใจพอร์ตซื้อขายมากขึ้น ล่าสุดออกเกณฑ์ต้องรายงานการลงทุนของพอร์ตซื้อขายมากขึ้น เริ่มตั้งแต่ต้นเดือน ส.ค.นี้
นายประสิทธิ์ กล่าวถึงตลาดหุ้นครึ่งปีหลัง ว่า นักลงทุนรายใหญ่ได้คาดการณ์กรณีที่ผลประกอบการออกมาดี โดยเฉพาะกลุ่มพลังงาน เชื่อว่ากลุ่มนี้จะเป็นกลุ่มที่ผลักดันการลงทุน ดัชนีตลาดน่าจะไปได้ถึง 1,400 จุด
ผู้บริหาร กล่าวอีกว่า บริษัทไม่ปิดกั้นโอกาสการเจรจาควบรวม หรือการซื้อกิจการ หากสามารถสร้างงานและสร้างกำไรให้กับบริษัทได้ เพื่อประโยชน์สูงสุดของผู้ถือหุ้นและลูกค้าได้ประโยชน์